Det fulde navn er hemmeligt, så derfor kender vi kun 'Morten' under kaldenavnet 'MON'. Titlen er dog ikke hemmelig. MON er jagerpilot. Men ikke hvilken som helst jagerpilot. 5. maj 2021 skrev MON sig ind i den danske militærhistorie. Det gjorde han, da han som den første dansker fløj det første danske F-35 kampfly. Et fly til en stykpris på lidt over halvanden milliard kroner. -	At få lov til at flyve ikke bare Forsvarets, men hele Danmarks nye kampfly som den første, er en kæmpe ære. Og et absolut højdepunkt i min karriere, siger den nordjyske jagerpilot. Ville være fotograf Men før vi når til den begivenhedsrige flyvetur, spoler vi lige tiden tilbage. Årstallet er 1990 og MON, som dengang blev kaldt Morten, er knap 20 år gammel og fuld af håb for fremtiden. -	Jeg ville bare gerne være fotograf. Det var jeg ret overbevist om, siger han. Morten havde svært ved at finde en vej ind i fotograf-branchen. Han beslutter sig i stedet for at læse til ingeniør. Lige indtil en et opslag fangede hans interesse. -	Jeg så bare, at der stod Flyvevåbnets pilotafdeling. Og så tænkte jeg, at det var jeg nødt til at prøve. Som en ørn i luften Den tanke forandrede hans liv for altid. Den dengang 21-årige nordjyde klarede de mange fysiske krav og mentale tests. Han slap igennem nåleøjet og startede på det første hold på den nyoprettede flyveskole i Karup. Men det med at flyve var ikke altid lige nemt. -	Man kan vel godt sige, at jeg havde røven i vandskorpen på Flyveskolen, griner han. Alligevel gik det godt, og karrieren tog fart. I dag har MON fløjet 3000 timer i alt – fordelt på mere end 30 flytyper. Og nu kan han også skrive F35 på listen. - Det nye kampfly er helt ekstraordinært. Det ser, lytter og registrerer alt, hvad der sker omkring det. Det er helt vildt, siger han. F35-flyene er danmarkshistoriens største våbenindkøb. Der er indkøbt 27 af dem, og de har kostet sammenlagt 16 millarder kroner. Der var derfor stor bevågenhed, da han i maj 2021 for første gang satte sig ind i det nye kampfly. - Jeg tænkte bare, nu skal jeg fandme gøre det her rigtigt. Det skal ikke være mig, der fucker op. Det er nu snart to år siden, han fløj kampflyet for første gang. Han nåede kun at flyve i det tre gange. Men til maj skal han igen tilbage i cockpittet. Og det bliver langt fra den sidste gang. - Jeg kommer til at flyve til de tager mit flyve-kørekort fra mig. Du kan se programmet: De danske kamppiloter på TV2 og TV2 Play mandag klokken 20.50.

Opsummering:
52-årige MON fra Aalborg blev den første dansker i det nye, danske F35-kampfly.